“Návrh”

VLÁDA SLOVENSKEJ REPUBLIKY

v y d á v a
podľa § 10 ods. 1,2,4 a 13 a § 10a ods. 2 a 4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov ( ďalej len "zákon")

r o z h o d n u t i e  č. 
o privatizácii majetkovej účasti štátu
na podnikaní  spoločnosti TRANSPETROL, a.s.  so sídlom v Bratislave 

Obchodné meno:	TRANSPETROL, a.s.
Sídlo:	Šumavská 38
	Bratislava
                                                                          821 08
IČO:	31 341 977
Na realizáciu sa určuje privatizačný projekt vedený v evidencii Ministerstva pre správu a privatizáciu národného majetku Slovenskej republiky pod číslom 2232 (ďalej len "určený privatizačný projekt").

Rozhodnutie sa týka majetkovej účasti štátu na podnikaní spoločnosti TRANSPETROL, a.s.  so sídlom v Bratislave, vymedzeného výstupným formulárom F.1(A)/1 určeného privatizačného projektu.
1.	Spôsob privatizácie:
Priamy predaj časti majetkovej účasti štátu - akcií predstavujúcich 49%-ný podiel na základnom imaní spoločnosti. 

2.	Spôsob výberu kupujúceho:	
Kupujúci  bol  vybraný  Ministerstvom  pre  správu  a privatizáciu  národného majetku Slovenskej republiky vo  výberovom konaní.

Celková menovitá hodnota 49%-ného podielu na základnom imaní spoločnosti TRANSPETROL, a.s. so sídlom v Bratislave ku dňu 31.12.1999 určeného na priamy predaj je 931 000 tis. Sk, čo predstavuje   931 kusov akcií spoločnosti. 

3.	Kupujúci :   

Obchodné meno :	Yukos Finance B.V.
Sídlo :	Parnassustrn, 
		Locatellikade 1
		1076AZ Amsterdam
		Holandské kráľovstvo

4.	Kúpna cena : 74 000 000.- USD
(slovom: sedemdesiatštyrimiliónov USD) 

5.	Platobné podmienky a ich zabezpečenie:
Nadobúdateľ uhradí kúpnu cenu vo výške 74 000 tis. USD takto:
Celú výšku kúpnej ceny nadobúdateľ zloží na viazaný účet do 3 dní po uzavretí zmluvy o kúpe akcií medzi FNM SR, Slovenskou republikou a Yukos Finance B.V.
Kúpna cena za prevádzané akcie bude uvoľnená v prospech predávajúceho po splnení všetkých podmienok a úkonov pri uzavretí transakcie v súlade s Článkom 7 Zmluvy o kúpe akcií, ktorá bude uzatvorená medzi FNM SR, Slovenskou republikou a kupujúcim (ďalej len Zmluva o kúpe akcií) a v súlade s príslušnou zmluvou o viazanom účte. 

6.	 Ďalšie podmienky predaja:

Podmienky predaja zodpovedajú podmienkam uvedeným v  Zmluve o kúpe akcií, ktorá tvorí súčasť záväznej ponuky nadobúdateľa, schválenej vládou SR. Ďalšie podmienky predaja:

1.	Štát sa zaväzuje odškodniť kupujúceho v prípade, že sa vyhlásenia a ubezpečenia štátu, týkajúce sa spoločnosti ukážu nepravdivými. 

2.	Štát sa zaväzuje vrátiť kupujúcemu kúpnu cenu, nahradiť náklady na financovanie kúpnej ceny a poskytnúť mu odškodnenie za ušlú príležitosť vo výške 20% p.a. v prípade akéhokoľvek neskoršieho rozhodnutia o neplatnosti procesu privatizácie. V prípade, že štát stratí akcie spoločnosti v dôsledku rozhodnutia súdu a nepodarí sa mu v lehote 60 dní získať aspoň taký počet akcií, aby podiel akcií štátu predstavoval aspoň 18% základného imania Transpetrolu, štát zaplatí kupujúcemu paušalizovanú náhradu škody vo výške 25% z kúpnej ceny a predá kupujúcemu taký počet akcií, aby kupujúci získal v spoločnosti majoritu. 

3.	Ministerstvo hospodárstva Slovenskej republiky, FNM SR a kupujúci uzatvoria Akcionársku zmluvu, na základe ktorej dôjde k rozdeleniu rozhodovacích právomocí medzi akcionárov spoločnosti s tým, že kupujúci získa práva, ktoré presahujú rozsah práv minoritného akcionára v obchodnej spoločnosti.  

4.	Kupujúci bude mať predkupné právo na akcie, ktoré zostávajú v majetku štátu v zmysle ustanovení zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

5.	Materská spoločnosť kupujúceho vydá záruku za všetky záväzky kupujúceho, vyplývajúce zo Zmluvy o kúpe akcií a Akcionárskej zmluvy, ako aj súvisiacich zmlúv a iných dokumentov.

P o u č e n i e:
Na toto rozhodnutie sa nevzťahujú všeobecné ustanovenia o správnom konaní a nepodlieha preskúmaniu súdom.

Ing. Mikuláš Dzurinda
predseda vlády	

Dostanú:	Fond národného majetku Slovenskej republiky
	Ministerstvo hospodárstva Slovenskej republiky
	Ministerstvo pre správu a privatizáciu národného majetku Slovenskej republiky
	Úrad vlády Slovenskej republiky